MC เดินหน้าเปิด “แม็ก เอาท์เล็ท” ในปั๊ม OR ตั้งเป้าสิ้นปี 65 ครบ 86 สาขา
MC มั่นใจผลงานไตรมาส 2/66 (ต.ค.-ธ.ค.65) โตต่อเนื่อง รับไฮซีซั่น หลังท่องเที่ยวคึกคัก เดินหน้าเปิด “แม็ก เอาท์เล็ท” ในปั๊ม OR  ตั้งเป้าสิ้นปี 65 ครบ 86 สาขา คาดปี 66 เปิดเพิ่มอีกกว่า 15 สาขา
MC เดินหน้าเปิด “แม็ก เอาท์เล็ท” ในปั๊ม OR  ตั้งเป้าสิ้นปี 65 ครบ 86 สาขา คาดปี 66 เปิดเพิ่มอีกกว่า 15 สาขา
6 ธ.ค. 2565

นายเจมส์ ริชาร์ด อมตวิวัฒน์ ประธานเจ้าหน้าที่บริหาร บริษัท แม็คกรุ๊ป (มหาชน) หรือ MC ว่า ภาพรวมผลการดำเนินงานงวดไตรมาส 2 ปีบัญชี 66 (ต.ค.-ธ.ค.65) คาดว่าจะเติบโตต่อเนื่องเมื่อเทียบกับช่วงเดียวกันของปีก่อนหน้า และจากไตรมาสแรกของปีบัญชี 66 (1 ก.ค.-30 ก.ย.65) เนื่องจากเป็นช่วง High Season ที่จะมีการจับจ่ายใช้สอยคึกคักจากการเดินทางท่องเที่ยว และกิจกรรมในช่วงเทศกาลปีใหม่
โดยบริษัทยังคงเดินหน้าขยายสาขา Mc Outlet เพื่อรองรับกำลังซื้อและการใช้จ่ายที่จะเกิดจากการเดินทางและการท่องเที่ยว โดยมีแผนเปิด Mc Outlet ในสถานีบริการน้ำมันของบริษัท ปตท.น้ำมันและการค้าปลีก จำกัด (มหาชน) หรือ OR อย่างต่อเนื่อง และคาดว่าสิ้นเดือน ธ.ค.65 จะมีสาขาเพิ่มขึ้นมาอยู่ที่ 86 สาขา จากสิ้นเดือนมิ.ย.65 อยู่ที่ 72 สาขา โดยได้เปิดในช่วงไตรมาสแรก 4 สาขาและเปิดต่อเนื่องในช่วงเดือน ต.ค.-ธ.ค. และคาดว่าในปีบัญชี 66 จะเปิดเกินเป้าหมายที่วางไว้ว่าจะเปิดทั้งสิ้น 15 สาขา
สำหรับผลการดำเนินงานงวดไตรมาสแรกของปีบัญชี 66 บริษัทมีกำไรสุทธิ 116 ล้านบาท เพิ่มขึ้น 390% หรือ 92 ล้านบาท เมื่อเทียบกับช่วงเวลาเดียวกันของปีก่อน และทำสถิติสูงสุดรอบ 5 ปี ขณะที่มีรายได้การขายสินค้ารวม 759 ล้านบาท เพิ่มขึ้น 321 ล้านบาท หรือ 73.3% เกิดจากกำลังซื้อที่กลับมาในช่องทางออฟไลน์อันได้แก่ ร้านค้าปลีกของตนเองและห้างสรรพสินค้าที่เป็นช่องทางหลักของบริษัทฯ
“ผลการดำเนินงานของ MC กลับมาเติบโตได้อย่างแข็งแกร่ง รายได้และกำไรของบริษัทในช่วง ไตรมาสแรกเติบโตและกลับไปอยู่ในระดับก่อนวิกฤตการแพร่ระบาดโควิด-19 เป็นผลมาจากมาตรการผ่อนคลายของภาครัฐทำให้กิจกรรมทางเศรษฐกิจเริ่มกลับเข้าสู่ภาวะปกติ ทำให้มั่นใจว่าผลการดำเนินงานจะปรับตัวดีขึ้นอย่างต่อเนื่อง” นายเจมส์ ริชาร์ด กล่าว
ส่วนทิศทางการดำเนินงาน บริษัทยังคงเน้นกลยุทธ์หลักในการทำธุรกิจที่มุ่งเน้นคุมเข้มต้นทุน เพิ่มประสิทธิภาพการบริหารจัดการค่าใช้จ่าย พร้อมปรับเกมการตลาดเน้นทำ Product Mix การส่งเสริมการขายและการบริหารช่องทางการขายสินค้า เพื่อให้อัตรากำไรขั้นต้นของบริษัทจะยังอยู่ในระดับที่สูงกว่า 64% รวมไปถึงการออกคอลเลคชั่นใหม่ๆ ภายใต้แคมเปญ MY MC MY WAY ชีวิตเต็มแม็ค เพื่อมุ่งมัดใจลูกค้าเดิมและขยายฐานลูกใหม่ อย่าง แม็ค แรบบิท คอลเลคชั่น ที่จะเข้ามาสร้างสีสันในช่วงเทศกาลปีใหม่นี้ รวมไปถึงแม็ค ไบค์เกอร์ และแม็ค แคมป์ปิ้ง คอลเลคชั่นยอตฮิตที่มีให้เลือกสรรอย่างต่อเนื่อง ล่าสุด แม็คกรุ๊ป ได้รับรางวัลดีเด่น องค์กรต้นแบบความยั่งยืนตลาดทุนไทยด้านสนับสนุนคนพิการ ปี 65 โดยสำนักงานคณะกรรมการกำกับหลักทรัพย์และตลาดหลักทรัพย์ (สำนักงาน ก.ล.ต.)
สำหรับฐานะการเงินของบริษัท ยังคงแข็งแกร่งต่อเนื่อง ณ วันที่ 30 ก.ย.65 กลุ่มบริษัทมีสินทรัพย์รวมทั้งสิ้น 5,325 ล้านบาท เพิ่มขึ้น 5% หรือ 263 ล้านบาท เมื่อเปรียบเทียบกับวันที่ 30 มิ.ย.65 ที่มีสินทรัพย์รวมทั้งสิ้น 5,062 ล้านบาท มีสาเหตุหลักมาจากเงินสดและเงินลงทุนระยะสั้นเพิ่มขึ้น 116 ล้านบาท จากเดิม 1,995 ล้านบาท เมื่อวันที่ 30 มิ.ย.65 เป็น 2,111 ล้านบาท ณ วันที่ 30 ก.ย.65 และในงวดไตรมาส 2 กระแสเงินสดจะลดลงเล็กน้อยหลังจากบริษัทได้จ่ายเงินปันผลให้กับผู้ถือหุ้นเมื่อวันที่ 25 พ.ย.ที่ผ่านมา